Gaurišankaras
Gaurišankaras (nep. गौरीशंकर  = Gaurīśaṃkar, kin. 赤仁玛峰, pinyin: Chìrénmǎ Fēng) – kalnas Didžiuosiuose Himalajuose, ties Nepalo ir Tibeto (Kinijos LR) siena, ~100 km į šiaurės rytus nuo Katmandu. Aukštis – 7134 m (kitais duomenimis – 7144 m). Kalnas pavadintas pagal hinduistinę dieviškąją porą – Gaurę (Parvatę) ir Šankarą (Šivą). Iki 1913 m. Gaurišankaras kartais būdavo painiojamas su Džomolungma, stūksančia už 60 km į rytus. Į kalną mėginimai kopti pradėti XX a. vid., bet tarp 1965 ir 1979 m. buvo uždrausti. Kai leidimas buvo duotas, į kalną pirmieji įkopė amerikietis Džonas Roskelis (John Roskelley) ir šerpas Dordžė Šerpa.